Papersnake/gushiwen huggingface dataset:
八月初四日，雪坡太守周门柘入云居山中，复
杨维桢（元代）

文章太守早休牙，五马传呼处士家。
好客新分朱露酒，题诗近在白云窝。
山中子落千年桂，海上人归八月槎。
水月楼头横玉笛，误猜萼绿是韶华。
次韵张守涂中逢节二首 其二
陈造（宋代）

赏心仍令节，十事九相违。老境家犹远，愁城日合围。

客涂君尚叹，世路我知非。羡杀乡居子，耕梁木叶衣。
古意六首
艾性夫（元代）

佳人买明镜，意重轻千金。
结以双罗带，欲照荡子心。
荡子渺不归，镜影春云深。
句
张固（唐代）

鹿石晓寒云漠漠，虎溪春浅水潺潺。
初夏幽居偶题
陆游（宋代）

展尽高槐日渐长，了无蜂蝶为花忙。
青梅旋摘宜盐白，煮酒初尝带腊香。
林下光阴无一事，水边窗户有余凉。
应门不用辞衰疾，车马何由到野堂？
苦吟
陈郁（宋代）

水驿荒寒天正霜，夜深吟苦未成章。
闭门不管庭前月，分付梅花自主张。
病中寄曾使君湖上
曹勋（宋代）

露晓红幢绿盖明，使君千骑会耆英。
笙歌递奏连云上，荷芰传香拂面清。
遐想雅欢均四坐，欲寻幽梦下重成。
负薪独恨穷阎卧，不得临流预濯缨。
秋夜
陆游（宋代）

秋气侵帷梦不成，一灯西壁翳还明。
风高露井无桐叶，雨急烟村有雁声。
击筑谁同燕市饮？赁舂方作会稽行。
从来自许知何等，堪叹江湖白发生。
送徐景说归三衢
高斯得（宋代）

秋风吐商气，庭树戚以飞。美人悼时节，去意不可鞿。

朋阴傲排荡，晨光弄熹微。灵修岂敢怨，浩荡终难依。

岐分蹈一失，决此存亡机。僵株擢新稊，倏忽成十围。

阳阸人所愿，苍天讵能违。蹇予于夫子，亮节深所希。

取舍既共是，排拫亦同非。岂伊桐江上，裴回送将归。

时危抱深感，人远伤遐睎。国家福未艾，祖宗临孔威。

愿子崇明德，桑榆借光辉。
次韵曾吉甫题画屏风
韩元吉（宋代）

何许江山发兴长，浑疑庐阜对彭郎。
胸中丘壑元萧爽，笔下烟波故渺茫。
落落疏松长映座，冥冥飞雨欲侵床。
冷然已作华胥梦，便有群仙到枕旁。
永遇乐·璧月初晴
刘辰翁（宋代）

余自乙亥上元，诵李易安《永遇乐》，为之涕下。今三年矣。每闻此词，辄不自堪，遂依其声，又托之易安自喻。虽辞情不及，而悲苦过之。

璧月初晴，黛云远淡，春事谁主。禁苑娇寒，湖堤倦暖，前度遽如许。香尘暗陌，华灯明昼，长是懒携手去。谁知道，断烟禁夜，满城似愁风雨。
宣和旧日，临安南渡，芳景犹自如故。缃帙流离，风鬓三五，能赋词最苦。江南无路，鄜州今夜，此苦又谁知否。空相对，残釭无寐，满村社鼓。
过台城
李龏（金朝）

云惨烟愁苑路斜，马嘶残日没残霞。绕篱野菜飞黄蝶，宫殿馀基长草花。
送李新州
张栻（宋代）

清绝湘南地，乡间见老成。
蔽棠方有望，折柳却关情。
侧听舆人诵，还新月旦评。
相望幸邻壤，犹得借余明。
相和歌辞。胡无人行
聂夷中（唐代）

男儿徇大义，立节不沽名。腰间悬陆离，大歌胡无行。

不读战国悬，不览黄石经。醉卧咸阳楼，梦入受降城。

更愿生羽翼，飞身入青冥。请携天子剑，斫下旄头星。

自然胡无人，虽有无战争。悠哉典属国，驱羊老一生。
和袭美寄怀南阳润卿
陆龟蒙（唐代）

高抱相逢各绝尘，水经山疏不离身。才情未拟汤从事，

玄解犹离竺道人。霞染洞泉浑变紫，雪披江树半和春。

谁怜故国无生计，唯种南塘二亩芹。
沁园春·我羡君归
刘克庄（宋代）

我羡君归，一路秋风，芙蓉木犀。想慈颜望久，灵乌乍噪，新眉画就，郎马频嘶。忙脱征衫，快呼斗酒，细为家人说建溪。争知道，这中年怀抱，最怕分携。丈夫南北东西。应笑杀离筵粉泪啼。怅佳人来未，碧云冉冉，王孙去後，芳草萋萋。明日相思，山重水复，古道人稀茅店鸡。元龙老，有高楼百尺，谁共登梯。
同裴录事楼上望
皎然（唐代）

退食高楼上，湖山向晚晴。桐花落万井，月影出重城。

水竹凉风起，帘帏暑气清。萧萧独无事，因见莅人情。
金沙道中二首 其一
龚璛（元代）

野翁依约事春农，试手閒门种两松。门外行人踏残雪，肩舆小驻见茅峰。
秋晚寓叹
陆游（宋代）

行年垂大耋，久矣少朋俦。
旧事同谁说，新诗或自酬。
废书眠过日，泥酒醉经秋。
迟速皆当死，时来莫预愁。
湘中杂咏十绝
王炎（宋代）

江头昨夜雨何似，新涨平添一丈强。
倚柂稳如天上坐，顺流明日到衡阳。
补史十忠诗
刘埙（宋代）

坤维拓提封，形胜古天府。血战五十秋，零落馀八柱。

江南传箭急，谁暇此回顾。落日古渝城，杖钺乃甚武。

天东甑虽堕，吾自强支拄。渡泸躬讨逆，归来战弥苦。

萧条下夔门，机阱伏中路。咄咄快敌仇，谁欤掩抔土。

哀哉关西雄，国亡犹不负。同时督军将，腰金插双虎。
秋夜
释居简（宋代）

嫩凉细意入帘栊，禁树秋声未击蒙。展尽绿蕉心寸寸，几时消息到梧桐。
答窦二曹长留酒还榼
李益（唐代）

榼小非由榼，星郎是酒星。解酲元有数，不用吓刘伶。
和周楚望
张耒（宋代）

宿雨生晓润，繁云滋暑阴。
我居废不葺，常苦积雨侵。
果坠厌风恶，草沉知潦深。
拳拳抱幽叹，耿耿婴烦襟。
吾子久不来，幽居谁见临。
飘然得秀句，生我江湖心。
一官亦漫尔，勤苦安能任。
何当舍此去，拂我尘埃琴。
饥寒仰五斗，求尺而忘寻。
悲我复契阔，谁复知吾音。
汉宫春 铜官山感旧
沈曾植（清代）

奇绝云峰，又淮风别雨，蓦地相逢。中庭雨后，若榴别是真红。

危楼徙倚，唤吾累、与话愁侬。愁不见、张星天上，高柯郁郁王蒙。

飞尽漫天榆荚，自沈郎钱小，莫怨春空。空閒赤龙须下，跌宕陶公。

东还海道，付篙师啸咏从容。人閒世、故衣新绽，年年马耳东风。
集雅诗二十首 其十三 宋璟
郭之奇（明代）

当今第一人，已从卑位觉。虽迟裂脑恨，应使祸心斸。

思勖何为者，远度安能捉。维风绝爱碑，宰论空龌龊。

方开对伏弹，岂畏优人诼。辞冕入东都，振衣昭华岳。

从兹取客卮，未烦日中濯。何必赋梅花，始见冰心邈。
常山道中
俞德邻（宋代）

县古浮梁外，沙平草树秋。远山明去鹭，骤雨咽鸣鸠。

岸狭水痕涨，云归暝色愁。谁怜苏季子，尘土涴貂裘。
自东郊移牡丹于厅事感赋
袁保恒（清代）

回首霓裳咏大罗，春光无那醉颜酡。剧怜仙骨飘零甚，移向金闺珍重多。
赠赵崇侍御（一作赠赵常六韵）
方干（唐代）

贵达合逢明圣日，风流又及少年时。才因出众人皆嫉，

势欲摩霄自不知。正直早年闻苦节，从容此日见清规。

却教鹦鹉呼桃叶，便遣婵娟唱竹枝。闲话篇章停烛久，

醉迷歌舞出花迟。云鸿别有回翔便，应笑啁啾燕雀卑。
催公静碾茶
黄庭坚（宋代）

雪里过门多恶客，春阴只恼有情人。
睡魔正仰茶料理，急遣溪童碾玉尘。
偶作 其一
连文凤（宋代）

春风跃马看花时，肯信秋风鬓易衰。富贵百年皆长物，老来方悔读书迟。
久无暇近书卷慨然有作
陆游（宋代）

少年喜读书，事业期不朽，致君颇自许，书卷常在手。
白头乞锺釜，坐使此心负。
朝衙有达午，夕坐或过酉。
文符苦酬对，迎饯厌奔走。
直忧先狗马，岂但凋蒲柳。
永怀简编香，更觉冠冕丑。
饥餐一箪饭，闷酌一卮酒？吟哦从所好，贫贱亦何有。
余悔已莫追，寄谢故山友。
生查子
杨无咎（宋代）

妖娆百种宜，总在春风面。含笑又和嗔，莫作丹青现。

问著却无言，觑了还回盼。底处奈思量，卷了还重展。
入峡书怀
黄辉（明代）

华发还来炤玉溪，斑衣常是梦中啼。
孱陵尺素何时到，家立相如客舍西。
龟堂雨後作
陆游（宋代）

泽国春多雨，龟堂病少悰。
虽名旧朝士，其实老耕农。
一点苇间火，数声烟外钟。
诗材故不乏，处处起衰慵。
挽陈体忠二首 其二
周密（宋代）

同僚同里闬，臭味最相投。有暇多徵逐，无诗不唱酬。

方欣衣尚絅，不料玉为楼。欲赋招魂些，秋云凝古愁。
偈颂二十一首
释普宁（宋代）

云门一曲，调高千古。
子细推穷，从来无谱。
此曲只应天上有，大士得来无本据。
今日当阳分会，新年诸路化主。
在处富有知音，遇著知音举似。
举似则不无，且道是何曲调，
腊月二十五。
满江红（四之四·仙吕调）
柳永（宋代）

匹马驱驱，摇征辔、溪边谷畔。望斜日西照，渐沈山半。两两栖禽归去急，对人相并声相唤。似笑我、独自向长途，离魂乱。

中心事，多伤感。人是宿，前村馆。想鸳衾今夜，共他谁暖。惟有枕前相思泪，背灯弹了依前满。怎忘得、香阁共伊时，嫌更短。
和叔康席上 其一
韦骧（宋代）

两麾相遇百花春，烟海漫漫共此垠。席上笑谈成秀句，一番传咏乐邦人。
和赵春谷南溪双莲二绝 其二
林希逸（宋代）

文耀祠前花满池，花神为谷献珍奇。会看两两红莲炬，先遣秋风瑞入诗。
送王存之
文同（宋代）

野水冰生薄似绵，短亭梅发大于钱。
想君归到江阳日，欲话今时已去年。
青山远
袁去华（宋代）

花竹亭轩。曲径通幽小洞天。翠帏苒苒隔轻烟。锁婵娟。画图初试春风面，消得东君著意怜。到伊歌扇舞裙边。要前缘。
田家即事八首
赵蕃（宋代）

田夫荷锸去，乘水护田缺。
田妇贳酒归，相与慰勤力。
芗林五十咏·北垞
杨万里（宋代）

住处何曾远，林间别是凉。
清风酣一枕，底许觅羲皇。
读书所见（六首选二）
赵翼（清代）

其一
后人观古书，每随己境地。
譬如广场中，环看高台戏。
矮人在平地，举头仰而企。
危楼有凭槛，刘桢方平视。
做戏非有殊，看戏乃各异。
矮人看戏归，自谓见仔细；
楼上人闻之，不觉笑喷鼻。

其二
何处夫己氏，作吏印悬肘；
望门计民赀，掩取鱼入笱。
呜呼百金产，中人岂易有！
饥肠忍吼牛，劳筋羡眠狗；
铢铢积数世，方期保敝帚。
一朝威攫之，空空剩两手。
竭彼祖父力，贻我子孙守；
天道果有知，此物可能久？
南楼令·古木向人秋
纳兰性德（清代）

古木向人秋，惊蓬掠鬓稠。是重阳、何处堪愁。记得当年惆怅事，正风雨，下南楼。
断梦几能留，香魂一哭休。怪凉蟾、空满衾裯。霜落乌啼浑不睡，偏想出，旧风流。
答曼叔见寄
韩维（宋代）

日君同里闾，杖履数相过。
靡为不吾咨，有唱必君和。
春风南陌游，炎月北窗卧。
贪从德义乐，不觉岁月破。
而君宦游者，动足落羁锁。
襄城虽近邑，去局有重坐。
子来诚独难，我往义当果。
时天雨方霁，绿树垂{左禾右衣中多}{左禾右衣中多}。
策马望城郭，青山映烟火。
解衣尘虑清，垂箔月华堕。
怜君九品贱，志尚勇不挫。
乃云曹事简，经史日自课。
出诗且百篇，语法就平妥。
相别不满岁，美誉亦已播。
顾惭糠秕姿，几不见扬簸。
投章匪云报，亦用警庸懦。
题史痴云画
盛时泰（明代）

老树丫牙铁作柯，乱竹纵横拂云起。
谁知一段秣陵秋，写在痴云半边纸。
痴云痴云蓬莱精，有时拈笔人皆惊。
想见卧痴楼上景，狂歌醉舞鸣秦筝。
我本大城山里客，看君图画来君宅。
出门却被强题诗，坐对疏棚豆花白。
江上别柳陈父
盛鸣世（明代）

沧江落日黯生愁，枫叶絺花送客舟。
莫道酒阑容易别，秋光偏在断桥头。
上元夜适劝至西禅观灯
苏辙（宋代）

三年不踏门前路，今夜仍看屋里灯。
照佛有余长自照，澄心无法便成澄。
追欢狂客去忘返，入定孤僧唤不譍。
更到西禅何所问，隔墙鱼鼓正登登。
送正之法师
张继先（宋代）

道貌古昂藏，声名万里香。
紫霞衣缥缈，丹佩玉琳琅。
寂寞居岩馆，殷勤咏洞章。
佇看功行满，飞盖上寥阳。
临江仙·身外闲愁空满眼
晁补之（宋代）

身外闲愁空满眼，就中欢事常稀。明年应赋送君诗。试从今夜数，相会几多时。浅酒欲邀谁共劝，深情唯有君知。东溪春近好同归。柳垂江上影，梅谢雪中枝。
竹
方士繇（宋代）

凤尾森森半已舒，玳文滴沥画难如。
虚心不贮相思恨，还作风流向绮疏。
满路花
王时翔（清代）

空山风雨夜，离思渺如年。故人怜寂寞、拨哀弦。嘈嘈切切，彷佛落珠盘。

听到酸心处，起立檐前。劝君不要重弹。

小花深院，那日遇婵娟。玉纤曾一弄、怨歌传。青衫湿后，余韵咽流泉。

触起愁千叠。灯火凄然。此宵休望能眠。
送极上人归永嘉
释文珦（宋代）

心忆东嘉郡，残年别上都。
住房抛疏钞，归囊带瓶盂。
劚冻江船涩，侵星野饭孤。
高堂见慈母，惊怪长髭须。
送王思远之任唐山
钟辕（清代）

诗人年少便为郎，巏嵍花封百里长。听事昼闲双鹤唳，印床春暖七弦张。

前途村落随车雨，回首京华选佛场。他日若旋骢马辔，朝班争看小渔洋。
郊庙歌辞。梁太庙乐舞辞。开平舞
佚名（唐代）

黍稷馨，醴z0清。牲牷洁，金石铿。

恭祀事，结皇情。神来格，歌颂声。
三月三日上忠襄坟，因之行散，得十绝句
杨万里（宋代）

暖轿行春底见春，遮栏春色不教亲。
急呼青繖小凉轿，又被春光著莫人。
和渊明饮酒
安熙（元代）

我本山泽癯，殊非廊庙英。妄意羲黄上，千载有深情。

岂无尊中酒，持杯向谁倾。遥怜昆丘凤，朝阳亦孤鸣。

愿言蹑高躅，要不负此生。
法曲献仙音（大石）
周邦彦（宋代）

蝉咽凉柯，燕飞尘幕，漏阁签声时度。倦脱纶巾，困便湘竹，桐阴半侵朱户。向抱影凝情处。时闻打窗雨。

耿无语。叹文园、近来多病，情绪懒，尊酒易成间阻。缥缈玉京人，想依然、京兆眉妩。翠幕深中，对徽容、空在纨素。待花前月下，见了不教归去。
纯甫以予去岁九日赴东阳今年复趋府作菊花问
强至（宋代）

篱菊答，自古人生有离合。
不得渊明泛玉觞，还有子真携酒榼。
送淳首座归跨鳌 其二
释居简（宋代）

不打诸方死葛藤，冷看时样巧番腾。卷衣深入家山去，何处觅渠刀斧痕。
渔家傲（太后庆八十，诏书到，再和孔纯老）
王之道（宋代）

老老恩波今及老。诏书前日新颁到。视膳慈宁先嗜好。隆孝道。慕逾五十前王少。

想见天颜温色笑。东朝上寿称觞了。易俗功深神且妙。来窈窕。德齐任姒消骄傲。
西江月 其二
萧廷之（宋代）

默运乾坤否泰，抽添妙在屯蒙。起于复卦剥于终。

温养两般作起。

沐浴要防危险，吹嘘全藉离风。工夫还返入坤宫。

火足不宜轻弄。
读王摩诘诗爱其散发晚未簪道书行尚把之句因
陆游（宋代）

我生本江湖，岁月不可算。
采药游名山，所历颇萧散。
一逢巢居翁，见谓於我馆，酌泉啖松柏，每得造膝款。
行道不自力，残发日已短。
海山故不远，谪限何时满？
晨炊玉田闻莺观鹭二首
杨万里（宋代）

清溪欲下影先翻，只鹭还将双鹭看。
绿玉胫长聊试浅，素琼裳冷不禁寒。
宫词 其八十九
赵佶（宋代）

庆成宫宇亘修梁，伟颂声文出玉堂。近日屡经亲述作，欢然中分仰宸章。
四明山中十绝·莽广溪
戴表元（宋代）

怪石惊湍吼不休，时时岩客饮寒牛。
谁知此水明州去，浸作琉璃万顷秋。
盐池
戴宽（清代）

筑地作盐池，池光朝滟滟。不闻烟火声，天地自烹鍊。

微风从南来，雪花积璀璨。上以充君疱，下以供征缮。

余波及闾阎，古制良甚善。不知自何年，招集来商贩。

骄奢拟王侯，奴隶视州县。计口派食盐，锱铢入奇算。

百钱不盈盎，况乃泥居半。哀哀墟里人，味不充藜苋。

荷锸者谁子，搰搰泥没骭。盐成不敢收，指挥听垄断。

两间有美利，本为生民便。安知兼并徒，奇货思独擅。

造物忌满盈，朝廷树纲宪。不见囹圄中，囚首发覆面。

君子贵知足，小人戒无厌。寄语谢持筹，前车勿再践。
登楼
贾岛（唐代）

秋日登高望，凉风吹海初。山川明已久，河汉没无馀。

远近涯寥夐，高低中太虚。赋因王阁笔，思比谢游疏。
玉台次杨敷韵
陈献章（明代）

笑倚长松咏晚台，三三两两共无怀。人间紫府千回梦，我共黄云一路来。

鹿洞当年寻李勃，鹅湖今日想东莱。将军夜半还能饮，欲引东溟入酒杯。
道傍儿
黎廷瑞（宋代）

落日古道傍，依依闻哭声。
云是田舍儿，垂髫才九龄。
前母久已田，后母无复情。
饥寒夙所更，驱役不得停。
甫课南山樵，又督西畴耕。
早汲或至晏，夕舂恒达明。
曾何少懈怠，动辄遭笞刑。
斑斑肤无完，恍恍神不宁。
命也可奈何，怨辞安敢形。
但愿后母心，回慈念孤生。
迟我齿力壮，与母供使令。
余闻重叹息，为汝双涕零。
凭谁弦履霜，弹与汝母听。
半山歌为馀干周隐君作隐君早岁江湖中有半山行藁三十年晚归冠山终老焉
成廷圭（元代）

番阳台上生春草，湖外之山为谁好。沧波日日送征帆，多少行人此中老。

翁昔少年初远游，吴楚东南事幽讨。江海诗名三十年，尽揽风烟入行稿。

归卧冠山一半云，知足由来合天道。黄金似水供岁时，白发如霜照清昊。

却留一半与诸君，若个似翁归亦早。傍人错比争墩翁，翁若闻之应绝倒。
蒲氏别墅十咏 其五 鱼池
文同（宋代）

积水自渊渊，来源常汩汩。岸上翠衣禽，对人时一没。
九日在迩索居无聊取满城风雨近重阳为韵赋七诗以自遣 其三
戴表元（宋代）

秋气一以深，四野嘶严风。晨兴视庭树，今昨忽不同。

超腾谅无术，俛仰此世中。作诗欲何为，赠子以固穷。
秋园见蝶
宋祁（宋代）

扑粉曾过宋玉墙，一身生计托流芳。
不须长结东风怨，秋菊春兰各有香。
春晚杂兴十二首
方回（元代）

卖茶犹说有征讥，蕨菜何为入市稀。
往往提篮采山者，怕逢猛虎竟空归。
近山轩燕集
陈高（元代）

幽轩近青山，层檐荫高木。兹晨天气佳，凉雨破袢燠。

鸣蝉度新声，丛蕙散馀馥。几席具陈列，笾豆进殽蔌。

故人吴中归，举酒喜相属。微酣各忘形，起坐命棋局。

好乐初匪荒，笑语胜丝竹。人生百年内，光景犹转毂。

况当艰虞际，欢会情愈笃。酒阑复何言，长歌《紫芝曲》。
范参政自建康得资政宫祠六诗寄呈 其三
赵蕃（宋代）

出处如公亦甚都，不携西子不思鲈。三高异日当为四，不见方严与范俱。
狂歌
陆游（宋代）

少年虽狂犹有限，遇酒时能傲忧患；即今狂处不待酒，混混长歌老岩涧。
拂衣即与世俗辞，掉头不受朋友谏。
挂帆直欲截烟海，策马犹堪度云栈。
枵然痴腹肯贮愁？天遣作盎盛藜苋。
发垂不栉性所便，衣垢忘濯心已惯。
眼前故人死欲无，此生行矣风雨散。
羞为尘土伏辕驹，宁作江湖断行雁。
正月二十五日以小疾在告作三绝是日苦寒 其二
张耒（宋代）

春色三分有尚多，且饶芳草占高坡。门前柳色如彭泽，争奈陶君止酒何。
画堂春
黄庭坚（宋代）

摩围小隐枕蛮江。蛛丝闲锁晴窗。水风山影上修廊。不到晚来窗。
相伴蝶穿花径，独飞鸥舞溪光。不因送客下绳床。添火炷炉香。
龙泉项汝弼字唐卿卢溪书院
周必大（宋代）

往闻澹庵评乡贤，有朋曰项如箎埙。
是非褒贬乃枝叶，孝友忠信为本根。
姓名不愿唱上第，诏旨特许旌高门。
化行同邑得模楷，经授犹子留渊源。
轻财重义续前烈，筑屋贮书贻后昆。
谁能渐磨入我室，毋但涉猎游其藩。
泉江况乃多侍从，远亲二郭近则孙。
学成衮衮上台省，健翮万里看腾骞。
次韵见寄 其一
李之仪（宋代）

矩不成方圆不规，倦途谁与相多仪。门深不拟睡教熟，舌强犹防语或知。

无事且寻黄面老，关心休问碧云姿。此身未必终如此，长日犹吟十首诗。
咏史下·王导
陈普（宋代）

漠漠胡尘扑面飞，对人举扇障元规。
九京羞见青衣帝，犹及刘翔未到时。
送人归江宁
岑参（唐代）

楚客忆乡信，向家湖水长。住愁春草绿，去喜桂枝香。

海月迎归楚，江云引到乡。吾兄应借问，为报鬓毛霜。
读丐辞不允诏书感而有作
吴芾（宋代）

齿豁头童已暮年，未容归去亦堪怜。
只思旧隐如元亮，宁有新堪似惠连。
万事此生浑已矣，一尊今日且陶然。
宦情况复清如水，何必移封向酒泉。
咏西湖十洲 柳汀
刘珵（宋代）

江渡隋堤千万缕，年年折尽最长条。谁知烟雨汀洲晚，閒舞东风拂画桥。
古风二首别李守 其二
周紫芝（宋代）

逸足思长途，劲翮慕远汉。壮志忽蹉跎，功名失华旦。

孤芳不自惜，靡靡同草蔓。饥寒日劬劳，霜雪念衰晏。

眇焉尚遐征，遄车指芳甸。故国念离忧，高轩增老恋。

会当酬知心，努力加餐饭。微勇或可贾，未和南山粲。
送比部张元辉还朝时己推滇观察候命
林熙春（明代）

汉庭仙吏使槎回，白露清樽此日开。万里骅骝将命去，九霄丹凤送书来。

且游名岳多怀吐，莫负春风两鬓催。当宁每思谁借箸，天南还仗出群才。
次韵汪汝冯见赠
曾协（宋代）

身闲官冷巧相如，草舍柴扉况并居。
刮目尚为三日别，论心真胜十年旧。
屡烦折简催羸马，知有新妆出绮疏。
兴发会须携短策，要看风味慰逃虚。
食墨鱼有感
虞俦（宋代）

诳人吐尽胸中墨，不料反为人所得。
祸变之来非所虑，仅与诗人供一筹。
韩非竟以说难死，杨恽诗成汙刀机。
子云嗜学甘寂寞，晚年奇字终投阁。
撑肠文字五千卷，不救颜回忍饥面。
三年博士冗不治，半生铅椠宁非痴。
老兵两眼不识书，饱食高眠我不如。
秋朝木芙蓉
赵彦昭（唐代）

水面芙蓉秋已衰，繁条偏是著花迟。

平明露滴垂红脸，似有朝愁暮落时。
五月五日浴起作
王慎中（明代）

芳兰浮小鼎，燃用桂为薪。初暖闻盈室，微和接澡身。

形骸元土木，时节且槃巾。虽然新浴后，未振故衣尘。
少年游（渝州席上和韵·般涉调）
张先（宋代）

听歌持酒且休行。云树几程程。眼看檐牙，手搓花蕊，未必两无情。

拓夫滩上闻新雁，离袖掩盈盈。此恨无穷，远如江水，东去几时平。
宝珠洞
法式善（清代）

行到翠微顶，翠微全在下。峭壁不洗濯，孤青自淡冶。

山声石上来，暮色天际写。土灶然松柴，放出烟一把。
萱草图
唐寅（明代）

北堂草树发新枝，堂上莱衣献寿卮。
愿祝一花添一岁，年年长庆赏花时。
偈公六十五首
释咸杰（宋代）

今朝十五日，丛林皆结制。
径山有条攀条，无条攀例。
逼拶露柱灯笼，尽要心空及第。
现前普请证明，不妨神通游戏。
下座各叙时暄，便是灵山受记。
村居得欧子建书寄答
李孙宸（明代）

琭玉斋中坐夜分，雄谈孤绝更无群。尔时肮脏高相许，此日漂零那可闻。

梦后屋梁馀落月，愁来天外失停云。江乡腊近新醪熟，咫尺何缘一醉君。
西江月·堂上簪缨交错
张孝忠（宋代）

堂上簪缨交错，花间帘幕高张。与君一咏一飞觞。莫笑诗狂饮畅。满路光风转蕙，吟边宫柳斜行。新词妙绝动宫墙。紫诰黄麻天上。
中春登楼
刘兼（唐代）

金杯不以涤愁肠，江郡芳时忆故乡。两岸烟花春富贵，

一楼风月夜凄凉。王章莫耻牛衣泪，潘岳休惊鹤鬓霜。

归去莲花归未得，白云深处有茅堂。

古今通塞莫咨嗟，谩把霜髯敌岁华。失手已惭蛇有足，

用心休为鼠无牙。九天云净方怜月，一夜风高便厌花。

独倚郡楼人不会，钓舟春浪接平沙。
依韵朱学士廉叔忆颖川西湖春色寄献尚书晏公
梅尧臣（宋代）

物景有先後，春工无旧新。
追欢成杳霭，寄咏苦逡巡。
湖水与濠接，岸亭将寺邻。
艳花簪舞髻，弱藻罥垂缗。
客奏桓伊笛，人歌柳恽苹。
何尝烦几案，自得去埃尘。
纵语曾忘倦，从游未觉频。
赋诗高压古，下笔敏如神。
每想魂俱往，终知梦是因。
广骚常慕屈，感遇亦希陈。
借问摛词者，当时别乘人。
喜公移幕府，连常二州春。
洛中访袁拾遗不遇
孟浩然（唐代）

洛阳访才子，江岭作流人。
闻说梅花早，何如北地春。(北地 一作：此地)
送杨申职方通判信州
梅尧臣（宋代）

从来饶信吏，爱宝袭侈越。
莫买冰玉盘，苍山斲明月。
明月有时冰，穷岩有时竭。
君常抱清节，历职老无阙。
与我年齿同，独未变华发。
又为江外行，画舸羡明发。
秋日杂诗 其一
田肇丽（清代）

老树间柴门，端居阅秋序。意象日疏豁，露繁草半俯。

扶杖绕阶除，苔净绿可数。孤云觇我暇，纷纷来庭户。

夤缘蓼花前，悦此好情绪。檐鹊夕声喧，新月已遥吐。
献岁逢春日
李时行（明代）

凤历风光开令节，龙池春色动初阳。辛盘露滴和珍膳，兰碗香浮泻玉浆。

弱草引阶新缀绿，娇莺出谷未调簧。欲歌万寿酬佳序，还祝三农望岁康。
正月一日皇帝御大庆殿受文武百僚朝贺行上寿
苏颂（宋代）

泫泫零露，云英醴液。
和气凝津，流甘委白。
饴泛柈杯，珠联竹柏。
天不爱道，圣功允格。
秋日江洲有感 其二
孙中凤（清代）

荧惑连宵灿，光芒射斗明。关河郁乡思，鼓角乱秋声。

客梦三更断，羁愁千里生。一尊对江月，无限古今情。
夜半闻横管
程俱（宋代）

秋风夜搅浮云起，幽梦归来度寒水。
一声横玉静穿云，响振疏寒叶空委。
曲终时引断肠声，中有千秋万古情。
金谷草生无限思，楼边斜月为谁明。
何司业和屋字诗见诒次韵奉酬
喻良能（宋代）

亦好园林富松竹，爱山堂上书连屋。
恨无妙语为题品，空对奇峰有十六。
先生佳句落泉石，杜诗韩笔端能续。
有如妙响发朱弦，恰似清音动寒玉。
须知小圃辱提撕，何异寒门被收录。
从今草木有光辉，盎盎春温入邹谷。
次韵张汉卿梦庵十八咏 其二 勤斋
史浩（宋代）

默岂交摩诘，谈何事阿戎。时行百物生，不息唯天工。
腊日与同官小集八阵台观武侯新祠
王十朋（宋代）

伏几何时腊又逢，天涯尊酒记游从。未于山下祠黄石，且向江濆谒卧龙。

青眼共看官舍柳，白头相对雪天峰。虎符愿逐桃符换，万里归心一片浓。
送皇甫侍御曾还丹阳别业
皎然（唐代）

云阳别夜忆春耕，花发菱湖问去程。积水悠扬何处梦，

乱山稠去此时情。将离有月教弦断，赠远无兰觉意轻。

朝右要君持汉典，明年北墅可须营。
倾杯乐 送次山再至济上
蒋永修（清代）

何处驱愁，此闲亦乐，游方汗漫。正春浅、花疏日淡，一鞭又指，任城古县。

南池宾从迟欢宴。奈当筵听朝雨，阳关声缓。桥名情尽，赢得柳梢折短。

记太白，当年行遍。怕今日风流，香令散。重携到，彩笔如椽，百篇斗酒诗卷。

曾几度、登高望远。莫惹起，浮云宫殿。离思好长，则寄女娲陵畔。
次韵宴坐画图
严粲（宋代）

京尘倦来归，故山喜还璧。淡交松桂在，昔别猿鹤忆。

晚知閒味深，甘为幽讨惑。尚念身在山，佳处恐未识。

看山须全境，一览尽目力。伊谁有巨轴，亭亭挂空碧。

吾闻古灵匠，能事略翰墨。盘礴溟涬初，太素含黼饰。

妙手斡玄微，鍊此石五色。天机一呈露，真宰惜不得。

写出万古愁，苍茫思何极。烟村带远市，云树出峭壁。

有人閒倚栏，飞鸟亦自适。俗间重小景，局促无奇特。

五日十日画，大类宋楮刻。谁会悠然心，醉来眠对客。
东风第一枝·咏春雪
史达祖（宋代）

巧沁兰心，偷黏草甲，东风欲障新暖。谩凝碧瓦难留，信知暮寒轻浅。行天入镜，做弄出、轻松纤软。料故园、不卷重帘，误了乍来双燕。
青未了、柳回白眼。红欲断、杏开素面。旧游忆著山阴，厚盟遂妨上苑。寒炉重暖，便放慢春衫针线。恐凤靴，挑菜归来，万一灞桥相见。
九日戏作
晁说之（宋代）

无高可登无节序，无菊与泛无酒樽。
归计知时凌海岳，伤心成酒迷乾坤。
冥冥烟雨翻愁思，急急风霜若苦言。
安得北人来见我，会须暮出水东门。
广西舟中
林弼（明代）

连山峡长江，千里不一断。南通交广域，西接邕桂管。

竹树深蔽蔚，湍濑多激悍。林居杂众猺，水处绝群蜑。

喜人怒为兽，抚循贵宽简。皇天祚明运，秽浊均涤浣。

曾未烦戈兵，先已入图版。畬耕与野蚕，民喜无蹑短。

我行持使节，道路绝阻蹇。颇闻北来士，游宦愁僻远。

十人九物故，岚瘴嗟满眼。蝮蛇长于人，蜮虫毒于蝘。

蝑蚿点醯酱，红宿不敢饭。苦言何戚戚，中心因悹悹。

天地共一域，风气各有限。朔南殊俗习，川陆异物产。

江险不可堙，山高不可挽。土风固云恶，善调亦已罕。

饮食当慎节，起居在和衎。心清体则夷，气正神自散。

修短有命存，达人常坦坦。山果红堪羞，江鱼白堪馔。

閒来惟酒杯，醉后即茗椀。临风歌此诗，闻者当一莞。
和君贶清明与上巳同日泛舟洛川十韵
司马光（宋代）

繁华两佳节，邂逅适同时。雅俗共为乐，风光如有期。

晓烟新里巷，春服满津涯。已散汉宫烛，仍浮洛水卮。

占花分设席，爱柳就张帷。华毂争门去，轻帘夹路垂。

三川云锦烂，四座玉山攲。叠鼓传遥吹，轻桡破直漪。

清谈何衮衮，和气益熙熙。想见周南俗，当年播逸诗。
喜宾旸再来三桥次旧韵二首
方回（元代）

拟撩社瓮共治聋，难向春泥觅雁踪。
每叹寄书多不达，孰知行役巧相逢。
道衣染褐惊新制，醉鼻添皻失老容。
尽日携儿往何处，归途灯暗夜鸣钟。
杂记五言十首
刘克庄（宋代）

东行值伯伦，西去逢无功。
不知何国土，疑是醉乡中。
辩公以诗谢香次韵却寄 其三
顾清（明代）

谁说诗人鬓未霜，芬华久矣谢春芳。灰中芋栗能分我，只与江湖作漫郎。
通玄观
黄庚（元代）

云气深深护石坛，红尘飞不到阑干。
清阴满地无人迹，一径松风鹤梦寒。
感怀
宋祁（宋代）

天与疏慵地，人无荣进心。
死灰差免溺，弃仗即成林。
主诺固多暇，避贤怀所钦。
难邀颍川凤，敢望汉台金。
倚酒狂虽在，荷蓑岁已侵。
恭闻容考绩，缘此未投簪。
本县折纳州粳零残盖从民便又且可以趣应州府期限张倅反以为罪
虞俦（宋代）

平生学道未纯全，游宦何须苦著鞭。作县又将书下考，离乡今已跨三年。

性多忤物无非罪，命与仇谋孰使然。抚字催科俱大谬，不如投檄早归田。
鹊桥仙（正月二十三日秀野堂作）
赵彦端（宋代）

江梅仙去，蜡梅蜂化，只有缃梅呈秀。不知春在阿谁边，试与问、青青杨柳。

小园幽事，中都风味，斗草分香依旧。东风莫谩送扁舟，为管取、轻寒罗袖。
南池杂咏五首。溪云
皎然（唐代）

舒卷意何穷，萦流复带空。有形不累物，无迹去随风。

莫怪长相逐，飘然与我同。
冬夜二首
张耒（宋代）

岁晚转无趣，席门谁驻车。
涧泉分当井，山叶扫供厨。
谋拙从人笑，身闲读我书。
幸知霜霰晚，时得灌园蔬。
从驩州廨宅移住山间水亭赠苏使君
沈佺期（唐代）

遇坎即乘流，西南到火洲。鬼门应苦夜，瘴浦不宜秋。

岁贷胸穿老，朝飞鼻饮头。死生离骨肉，荣辱间朋游。

弃置一身在，平生万事休。鹰鹯遭误逐，豺虎怯真投。

忆昨京华子，伤今边地囚。愿陪鹦鹉乐，希并鹧鸪留。

日月渝乡思，烟花换客愁。幸逢苏伯玉，回借水亭幽。

山柏张青盖，江蕉卷绿油。乘闲无火宅，因放有渔舟。

适越心当是，居夷迹可求。古来尧禅舜，何必罪驩兜。
郭同年冰湖道过孝感
程云（清代）

咄咄吾兄弟，除官似逐臣。孤帆临百粤，万里背西秦。

薄海威无敌，穷荒僣未宾。安能久抑郁，去住总悲辛。
游侠曲
程怀璟（清代）

醉解千金貂，飞控五花马。大雪满天山，射虎天山下。
戏答王仲仪
蔡襄（宋代）

零落黄花动节辰，送行杯酒感风尘。
谁知最恨张京兆，画偏修眉不示人。
再题爱菊傅君挽章卷
吴宣（明代）

华发深林已自豪，开门还结四吾曹。茶神灵漱卢生骨，藻思玄翻屈放骚。

东阁观梅风渺杜，南山锄菊兴关陶。芒鞋落日今何处，黄鹤青霄看子毛。
偈六十九首
释道宁（宋代）

涅磐城里，求是安身。
十字街头，何妨出手。
放行把住，通变由人。
五位君臣，徒夸作略。
三玄宾主，谩逞锋机。
直截无私，殊乖妙用。
设使四十九年，三百余会。
琅函玉偈，海藏龙宫。
检点将来，呼为切脚。
儒门弟子无人识，碧眼胡僧笑点头。
有托招予谒门下者诗以代柬辞之
梁以壮（明代）

秪恐负知己，沉吟故草莱。书为垂老癖，心已及秋灰。

有鹿归蕉梦，无珠保蚌胎。甘贫讵免醉，迂拙是从来。
题莆田林氏双阙
王十朋（宋代）

唐室遥遥孝义门，屹然双阙至今存。当时泣尽思亲血，化作恩波遗子孙。
吴柳塘寓汉阳郎官湖太白祠东邀余饮酒
魏阀（清代）

太白祠东访柳塘，倾尊促膝话偏长。是湖久幻为城郭，此地翻偏作夜郎。

两部新诗开混沌，千年后死著文章。楼船偪上心加雪，莫使浮云咏凤凰。
霹雳松
邓肃（宋代）

老干千年如削铁，蛰龙酿春未肯泄。
阿香推车动地来，振起虬髭上天阙。
砰轰一声惊倒人，雨势更挽银河倾。
炎洲六月尘生海，一朝化作无边春。
十二时 其八
释咸静（宋代）

日昳未，万树千峰影斜坠。兔角龟毛绕市寻，贵卖还思买时贵。
读史杂咏十首
王士元（宋代）

崔度乱，三蛹出。陈鲍乱，端委立。巧宦营营晏大夫，一语何曾及讨贼。

名不列奸逆传，身不罹强项灾。才不才间我中处，传君衣钵伊谁哉。

君不见汉胡广，明徐阶。
斜谷道
于武陵（唐代）

乱峰连叠嶂，千里绿峨峨。蜀国路如此，游人车亦过。

远烟当叶敛，骤雨逐风多。独忆紫芝叟，临风歌旧歌。
除夜元日连登烟霏楼二首 其一
叶适（宋代）

岩峦宽去灵虬寺，水竹低横处士园。此是蕲州无比好，亦如浙下好山川。
恩赦放还集句先寄乡中弟侄三首 其二
刘跂（宋代）

橹声冲雨似鸣机，终日思归此日归。自为野客寻幽惯，不用登临叹落晖。
寄题赣江亭
范成大（宋代）

二水之会新作亭，主人文章子墨卿。我记斯亭且不朽，千载当与文俱鸣。

题榜谁欤汉使者，风流好事饰儒雅。平生两君吾故人，安得系马亭阶下。

鼓旗西征上奔泷，所思不见心难降。瞿塘纵有文鳞双，爱莫致之章贡江。
嘉则拟红衫四貌 其一 春郊走马
徐渭（明代）

春郊大堤无尽头，沈郎走马著红裘。回鞭故遣穿杨柳，冲落杨花扑紫骝。
高宗圣神武文宪孝皇帝挽诗二首
杨万里（宋代）

芒动长星帚，亲挥却日戈。
再令天有柱，一定海无波。
黄屋非尧乐，薰琴付舜歌。
秪书魏荡字，诔语不须多。
遣愁
雍陶（唐代）

抛掷泥中一听沈，不能三叹引愁深。

莫言客子无愁易，须识愁多暗损心。
送王上人还襄阳
储光羲（唐代）

朝看法云散，知有至人还。送客临伊水，行车出故关。

天花满南国，精舍在空山。虽复时来去，中心长日闲。
题画
林翼池（清代）

空濛山色翠连天，古木参差带晚烟。借问黄童携绿绮，随驴何事渡前川。
阮郎归（西湖摘杨梅作）
周紫芝（宋代）

西湖山下水潺潺。满山风雨寒。枝头红日晓斓斑。越梅催晓丹。

枝翠叶，拥金盘。玉池生乳泉。此生三度试甘酸。欲归归尚难。
相和歌辞。猛虎行
韩愈（唐代）

猛虎虽云恶，亦各有匹侪。群行深谷间，百兽望风低。

身食黄熊父，子食赤豹麛。择肉于熊罴，肯视兔与狸。

正昼当谷眠，眼有百步威。自矜无当对，气性纵以乖。

朝怒杀其子，暮还飧其妃。匹侪四散走，猛虎还孤栖。

狐鸣门四旁，乌鹊从噪之。出逐猴入居，虎不知所归。

谁云猛虎恶，中路正悲啼。豹来衔其尾，熊来攫其颐。

猛虎死不辞，但惭前所为。虎坐无助死，况如汝细微。

故当结以信，亲当结以私。亲故且不保，人谁信汝为。
华清宫
高蟾（唐代）

何事金舆不再游，翠鬟丹脸岂胜愁。

重门深锁禁钟后，月满骊山宫树秋。
潇洒亭
吕希纯（宋代）

郡因贤守得佳名，水态山光会此亭。
云外僧归穿竹坞，日边鸥下集沙汀。
浮梁倒影横雌霓，宝塔张灯叠万星。
不独班春行田野，重缘香火叩禅扃。
次韵范经干昆季昌国杂咏 酴醾花
史浩（宋代）

满架犹烦雪作英，年年向此眼偏明。春迟故欲牡丹伴，韵胜还偏雅客名。

缥缈碧裳留夜月，娉婷玉面起朝酲。却嫌梅蕊无才思，零落苍苔为笛声。
昭忠祠
许廷崙（清代）

红墙一角夕阳斜，古木森森栖暮鸦。行人动魄下马拜，断云坠落天之涯。

赤嵌城外涛飞雪，风惨潮悲声悽绝。白水还如曩日心，碧山已变何年血。

在昔生祠祀功臣，功臣不朽千万春。庸庸那得共庙食，老死牖下犹灰尘。

奋袂一呼衽金革，尺寸皆能勒竹帛。身没王事投汨罗，招魂欲唱灵均歌。

崇祠并建妥以侑，雕甍金碧瞻巍峨。能使顽廉懦者立，教忠可以海不波。

呜乎，教忠可以海不波，棱棱正气扶山河。
题玩芳亭五首 其二
王士熙（元代）

何处春来好，城南尺五天。地幽迷晓树，花重压春烟。

上客抛罗袂，佳人舞画筵。晚来清兴熟，移坐曲池边。
放猿
王仁裕（唐代）

放尔丁宁复故林，旧来行处好追寻。月明巫峡堪怜静，

路隔巴山莫厌深。栖宿免劳青嶂梦，跻攀应惬白云心。

三秋果熟松梢健，任抱高枝彻晓吟。
莆阳饷荔子
陆游（宋代）

江驿山程日夜驰，筠笼初拆露犹滋。
星球皱玉虽奇品，终忆戎州绿荔枝。
柳
姜特立（宋代）

森森万木势峥嵘，千尺孤标更上征。
惟有柳丝低拂路，腰支憔悴为多情。
八月十三夜道士湖泛月
蒲寿宬（宋代）

万事廓悠悠，因贫得纵游。
天悭一样月，人有几中秋。
短笛芙蓉浦，芳尊杜若洲。
清狂欠拘束，谁恕道家流。
老态
陆游（宋代）

寡欲贫何损，无才老更宜。
挂墙多汉刻，插架半唐诗。
饭已频摩腹，儿来暂解颐。
尚悲吴蜀远，未免故人思。
次韵八侄三首
陈著（宋代）

春色三分一未归，雪肌风态露春微。
东风且作枝头主，莫把工夫绣地衣。
偈颂一百六十首 其六十四
释宗杲（宋代）

今朝四月初一，衲僧放楖栗。虽然不许默照，须要人人面壁。
再和
韩偓（唐代）

我有嘉宾宴乍欢，画帘纹细凤双盘。影笼沼沚修篁密，

声透笙歌羯鼓干。散后便依书箧寐，渴来潜想玉壶寒。

樱桃零落红桃媚，更俟旬馀共醉看。
宫词
宋白（宋代）

骠国朝天进乐时，宫商依约似龟兹。
教坊风便伶官俊，全曲偷将并不知。
端午帖子·皇帝阁
周必大（宋代）

殿阁南薰细，宫壶昼漏迟。
皇恩隆宰辅，赐扇御书诗。
偈五十三首 其四十二
释克勤（宋代）

一向不恁么，目视云汉，不徇人情。一向恁么，灰头土面，带水拖泥。

恁么中不恁么，就下平高。不恁么中却恁么，从空放下。

或有个恁么不恁么，总不管，亦无明，亦无暗，亦不放，亦不收。

到头霜夜月，任运落前溪。
赞历代天师·第十五代讳高字士龙
白玉蟾（宋代）

丹台一点玉髯翁，千古天师张士师。
招弄豀山诗技巧，吐吞风月酒神通。
坡山寄示喜予得郡之作次韵春答
黄衷（明代）

共戴重离照万方，误恩何意录清狂。家山不到嫌逋客，曹局违期信慢郎。

得郡敢争如斗大，怀君转觉与天长。他年欲了东园约，莫怪无金可罄囊。
咏史
戎昱（唐代）

汉家青史上，计拙是和亲。社稷依明主，安危托妇人。

岂能将玉貌，便拟静胡尘。地下千年骨，谁为辅佐臣。
代楚老酬主人
鲍溶（唐代）

流水为我乡，扁舟为我宅。二毛去天远，几日人间客。

曈曈衔山景，渺渺翔云迹。从时无定心，病处不暖席。

烦君问岐路，为我生凄戚。百年衣食身，未死皆有役。

曾伤无遗嗣，纵有复何益。终古北邙山，樵人卖松柏。
次韵三首 其三
刘克庄（宋代）

拂拂东风欲辨晨，新晴和气满郊闉。未妨吹雅存豳俗，何必沉巫怖邺民。

田父扶携问鸡卜，村姑呼唤祭蚕神。柴门不识徵租吏，便是尧时击壤人。
人日偶得酒果因与客饮成鄙句并纪海外风物之异
李光（宋代）

燕归茅屋草芊绵，节物方惊海外偏。风扫落花春寂寂，雨添幽涧水涓涓。

腊醅每谢邻邦馈，北果来从贾客船。胜日漫逢聊一笑，白头那问岁时迁。
谒金门（耽冈迓陆尉）
赵师侠（宋代）

沙畔路。记得旧时行处。蔼蔼疏烟迷远树。野航横不渡。

竹里疏花梅吐。照眼一川鸥鹭。家在清江江上住。水流愁不去。
菊
郑谷（唐代）

日日池边载酒行，黄昏犹自绕黄英。

重阳过后频来此，甚觉多情胜薄情。
鹦鹉洲吊古
陈学泗（清代）

侧身天地竟何之，记室才高数独奇。愤到《渔阳》聊骂坐，狂来北海任呼儿。

一抔已没蛟龙窟，千古谁怜《鹦鹉词》？欲采江蓠迷处所，暮烟洲渚水瀰瀰。
水调歌头 次韵西叔詹叔兄嘉甫弟惠 生日□词
魏了翁（宋代）

昨梦鹤山去，风景逐时新。藕花拍满栏槛，松竹被池频。

尽日兄拍弟酪，触处言鲭义，相对只翁卿。梦觉帝乡远，有酒为谁倾。

忽飞来，天外句，梦中人。自怜何事，强把麋鹿裹朝绅。

坐看九衢车马，鞭策长安日月，檐阁太玄经。只说来时节，金气已高明。
和陈彦容雪中
曹勋（宋代）

云雪商量天四垂，花应剪水未容飞。
旗亭有客已豪饮，江上无人空钓矶。
奉答圣思讲论语长句
黄庭坚（宋代）

簿领文书千笔秃，公庭嚚讼百虫鸣。
时从退食须臾顷，喜听邻家讽诵声。
观海诸君知浩渺，学山他日看崇成。
暮堂吏退张灯火，抱取鲁论来讲评。
题泽民庙
华岳（宋代）

生握藩旌死象梨，泽民山下泽民溪。
苍天九重开日月，赤地千里兴云霓。
寐假商宗曾得说，爵高韩信屡封齐。
英雄不入苍生眼，愿借高风吹马蹄。
近传已有代者补之作诗见寄因次其韵
李光（宋代）

清时民讼简，尺素半偷闲。岐路将迎里，人情喜怒间。

舄凫随意远，辽鹤自知还。小艇春洲晚，归寻天姥山。
忆秦娥
张元干（宋代）

桃花萼。雨肥红绽东风恶。东风恶。长亭无寐，短书难托。

征衫辜恶深闺约。禁烟时候春罗薄。春罗薄。多应消瘦，可堪梳掠。
颂古一百首
释智愚（宋代）

玉箫吹彻凤凰台，古殿深觉晓未开。
满地落花春已过，绿阴空锁旧莓苔。
登河北城楼
邓绎（清代）

巨浸排天府，金城倚大堤。太行斜入赵，河水折吞齐。

云送蛟龙北，山驱虎豹西。崧高维岳秀，留得镇华夷。
绝句七首 其六
李之仪（宋代）

的的枝头浅浅黄，未先颜色占年芳。任是剪成香更裂，鼻根眼界漫商量。
杂诗
葛天民（宋代）

下竺山前打一遭，丁宁门子看溪桥。
恐惊绕磵梅花落，莫遣行人语笑高。
代白纻舞歌词四首 其二
鲍照（南北朝）

桂宫柏寝拟天居。朱爵文窗韬绮疏。象床瑶席镇犀渠。

雕屏匼匝组帷舒。秦筝赵瑟挟笙竽。垂珰散佩盈玉除。

停觞不御欲谁须。
书灯
韩淲（宋代）

书灯霜夜冷清清，不信粗官傍帝廷。老把身心欲何用，山居此味饱曾经。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其十二
韩驹（宋代）

扬州十里春，峨嵋半轮月。兹游真不凡，诗成想清绝。
即事分韵三十首 其三 停梭
张淑芳（宋代）

曾停机上玉梭抛，思绪纵横自解嘲。侬惯织缣兼织素，丝丝入扣故相交。
临江春晚
郭祥正（宋代）

黯淡阴晴阁雨天，清明将近见鞦韆。风高乔木莺初啭，水暖平沙鹭斗眠。

身计只知忧陷阱，年华岂解老神仙。迢迢归路三千里，始信家书直万钱。
早秋雨霁图
崔鶠（宋代）

我离蜀山来，赤日走东州。
奇峰作眼想，一过神已留。
翩翩宋公子，新诗蔼风流。
丹青见新韵，潇潇出林丘。
依微万里遥，旷明一雨收。
高云杳褰开，缟日明华秋。
风裾映山青，眇眇行李幽。
得非送将归，色有离别忧。
念我山海癖，鍼砭不为瘳。
目看孤鸿飞，心已麋鹿游。
吾儿能扶犁，此帻便可投。
勿言尺寸许，是中有菟裘。
破阵子 其一 小园花树茂密，欣然有作
樊增祥（清代）

欲买松风无价，细参茶理如禅。欠水欠山官阁地，难雨难云小暑天。

北窗当昼眠。

种竹无非君子，灌花多是清泉。培养桂丛丁卯后，开阖莲花子午间。

园丁无日闲。
题罗溪李店二首
杨万里（宋代）

谁道村郊野味侵，柴扉竹榻草花清。
行行且止成佳梦，不减崔张惊梦身。
秋雨怀朱竹君
贾虞龙（清代）

晨兴步平野，天风澹容与。木叶随征鸿，哀蛩泣秋雨。

骋目意所惬，返观默无语。怀哉生平人，亭亭独延伫。
南窗
苏辙（宋代）

京师三日雪，雪尽泥方深。
闭门谢还往，不闻车马音。
西斋书帙乱，南窗初日升。
展转守床榻，欲起复不能。
开户失琼玉，满阶松竹阴。
客従远方来，疑我何苦心。
疏拙自当尔，有酒聊共斟。
和南仲见寄
仇远（元代）

我本西湖一散人，偶来溪上濯乌巾。
波光绿映台城柳，山色青回句曲春。
客舍相亲那忍别，交情到老愿如新。
江南天气偏宜暖，满目东风起麴尘。
次韵刘景文登郑王台见思五首
黄庭坚（宋代）

黄浊归大壑，涟漪遶重城。
西风一横笛，金气与高明。
归鸦度晚景，落雁带边声。
平生知章处，别离空复情。
谢士特饷樱桃
李处权（宋代）

今年客闽中，春山亦花鸟。
时果次第熟，风露枝袅袅。
含桃品居次，朱实若自表。
高人肯见分，厚味未觉少。
绛囊敢斗荔，木蜜虚名枣。
多食颜自驻，此语闻本草。
翩翩出谷莺，啄取定先饱。
故园当此时，行树映池沼。
散火耀隅隈，灼目看未了。
翳叶色逾深，累颗核更小。
园人挈筠笼，银甲摘清晓。
匀圆入彫俎，拟借麻姑爪。
择佳间留玩，引杖日数绕。
烟尘坐流落，魂断首空矫。
句
倪文一（宋代）

编篱已种渊明菊，凿沼还栽茂叔莲。
留别宣城李节推
郭祥正（宋代）

君作宣城幕下吏，我尝筑室青山址。三四相逢五六年，交情淡若秋江水。

水流到海无穷时，吾辈论交无衰期。明主可结亦未晚，谢安四十功非迟。

低头感事复太息，汲汲功名亦何益。君不见屈原言直沉湘水，韩信功高亦诛死。

穷达无过七十年，事业空存一张纸。

不如饮酒临春风，溪水绿净山花红。金丝玉管乱两耳，一醉三百琉璃钟。

醉来辞君登海槎，四方上下皆吾家。
艮岳百咏 萼绿华堂
李质（唐代）

绿萼承趺玉蕊轻，清香续续度檐楹。天教不杂开桃李，赐与神仙物外名。
天台行送友人
郭翼（元代）

吾闻天台山，一万八千丈。赤霞壁立百雉城，阊阖天开势摩荡。

琼台双阙云几重，群山俯伏华顶雄。灵仙玄圣所窟宅，紫气彷佛飞游龙。

沧溟直下但如沼，青烟东望蓬莱小。火珠光动金银宫，日月跳丸几昏晓。

丹厓气散如飞霜，草木冬夏涵天香。羽人霄盖拥旌节，雨衣云带双翱翔。

石桥缥缈那可度，凭雷蹑云天所怒。不知方广今有无，如何绝却人间路。

有客有客多好奇，方舟明日过灵溪。青山之谷事幽讨，手援芝草歌我诗。
次答刘汝弼见寄之什时汝弼客德庆侯第
萧执（明代）

春事今余几，花枝已不多。
向人愁作客，思尔积成疴。
威凤翔高汉，慈乌恋旧窠。
平津东阁好，早晚定相过。
春深赠山甫
舒岳祥（宋代）

石枕空蝴蝶，山窗足杜鹃。
春深方沃若，人意自翛然。
衰老难为别，留连未肯眠。
灯花知我意，今夜大如钱。
浮邱八景 其一 紫烟楼
黄志尹（明代）

高楼生紫烟，遍绕琅玕树。一出西郭门，仿佛函关路。
古意呈补阙乔知之
沈佺期（唐代）

卢家少妇郁金香，海燕双栖玳瑁梁。
九月寒砧催木叶，十年征瑁忆辽阳。
白狼河北音书断，丹凤城南秋夜长。
谁为含愁独不见，更教明月照流黄？
过秦论
贾谊（两汉）

上篇
秦孝公据崤函之固，拥雍州之地，君臣固守以窥周室，有席卷天下，包举宇内，囊括四海之意，并吞八荒之心。当是时也，商君佐之，内立法度，务耕织，修守战之具；外连衡而斗诸侯。于是秦人拱手而取西河之外。

孝公既没，惠文、武、昭襄蒙故业，因遗策，南取汉中，西举巴、蜀，东割膏腴之地，北收要害之郡。诸侯恐惧，会盟而谋弱秦，不爱珍器重宝肥饶之地，以致天下之士，合从缔交，相与为一。当此之时，齐有孟尝，赵有平原，楚有春申，魏有信陵。此四君者，皆明智而忠信，宽厚而爱人，尊贤而重士，约从离衡，兼韩、魏、燕、楚、齐、赵、宋、卫、中山之众。于是六国之士，有甯越、徐尚、苏秦、杜赫之属为之谋，齐明、周最、陈轸、召滑、楼缓、翟景、苏厉、乐毅之徒通其意，吴起、孙膑、带佗、倪良、王廖、田忌、廉颇、赵奢之伦制其兵。尝以十倍之地，百万之众，叩关而攻秦。秦人开关延敌，九国之师，逡巡而不敢进。秦无亡矢遗镞之费，而天下诸侯已困矣。于是从散约败，争割地而赂秦。秦有余力而制其弊，追亡逐北，伏尸百万，流血漂橹。因利乘便，宰割天下，分裂山河。强国请服，弱国入朝。延及孝文王、庄襄王，享国之日浅，国家无事。

及至始皇，奋六世之余烈，振长策而御宇内，吞二周而亡诸侯，履至尊而制六合，执敲扑而鞭笞天下，威振四海。南取百越之地，以为桂林、象郡；百越之君，俯首系颈，委命下吏。乃使蒙恬北筑长城而守藩篱，却匈奴七百余里。胡人不敢南下而牧马，士不敢弯弓而报怨。于是废先王之道，焚百家之言，以愚黔首；隳名城，杀豪杰，收天下之兵，聚之咸阳，销锋镝，铸以为金人十二，以弱天下之民。然后践华为城，因河为池，据亿丈之城，临不测之渊，以为固。良将劲弩守要害之处，信臣精卒陈利兵而谁何。天下已定，始皇之心，自以为关中之固，金城千里，子孙帝王万世之业也。

始皇既没，余威震于殊俗。然陈涉瓮牖绳枢之子，氓隶之人，而迁徙之徒也；才能不及中人，非有仲尼、墨翟之贤，陶朱、猗顿之富；蹑足行伍之间，而倔起阡陌之中，率疲弊之卒，将数百之众，转而攻秦，斩木为兵，揭竿为旗，天下云集响应，赢粮而景从。山东豪俊遂并起而亡秦族矣。

且夫天下非小弱也，雍州之地，崤函之固，自若也。陈涉之位，非尊于齐、楚、燕、赵、韩、魏、宋、卫、中山之君也；锄耰棘矜，非铦于钩戟长铩也；谪戍之众，非抗于九国之师也；深谋远虑，行军用兵之道，非及乡时之士也。然而成败异变，功业相反，何也?试使山东之国与陈涉度长絜大，比权量力，则不可同年而语矣。然秦以区区之地，致万乘之势，序八州而朝同列，百有余年矣；然后以六合为家，崤函为宫；一夫作难而七庙隳，身死人手，为天下笑者，何也？仁义不施而攻守之势异也。(乡 同：向)

中篇
秦灭周祀，并海内，兼诸侯，南面称帝，以养四海。天下之士，斐然向风。若是，何也？曰：近古之无王者久矣。周室卑微，五霸既灭，令不行于天下。是以诸侯力政，强凌弱，众暴寡，兵革不休，士民罢弊。今秦南面而王天下，是上有天子也。既元元之民冀得安其性命，莫不虚心而仰上。当此之时，专威定功，安危之本，在于此矣。

秦王怀贪鄙之心，行自奋之智，不信功臣，不亲士民，废王道而立私爱，焚文书而酷刑法，先诈力而后仁义，以暴虐为天下始。夫兼并者高诈力，安危者贵顺权，此言取与守不同术也。秦离战国而王天下，其道不易，其政不改，是其所以取之守之者无异也。孤独而有之，故其亡可立而待也。借使秦王论上世之事，并殷、周之迹，以制御其政，后虽有淫骄之主，犹未有倾危之患也。故三王之建天下，名号显美，功业长久。

今秦二世立，天下莫不引领而观其政。夫寒者利裋褐，而饥者甘糟糠。天下嚣嚣，新主之资也。此言劳民之易为仁也。向使二世有庸主之行而任忠贤，臣主一心而忧海内之患，缟素而正先帝之过；裂地分民以封功臣之后，建国立君以礼天下；虚囹圄而免刑戮，去收孥污秽之罪，使各反其乡里；发仓廪，散财币，以振孤独穷困之士；轻赋少事，以佐百姓之急；约法省刑，以持其后，使天下之人皆得自新，更节修行，各慎其身；塞万民之望，而以盛德与天下，天下息矣。即四海之内皆欢然各自安乐其处，惟恐有变。虽有狡害之民，无离上之心，则不轨之臣无以饰其智，而暴乱之奸弭矣。

二世不行此术，而重以无道：坏宗庙与民，更始作阿房之宫；繁刑严诛，吏治刻深；赏罚不当，赋敛无度。天下多事，吏不能纪；百姓困穷，而主不收恤。然后奸伪并起，而上下相遁；蒙罪者众，刑戮相望于道，而天下苦之。自群卿以下至于众庶，人怀自危之心，亲处穷苦之实，咸不安其位，故易动也。是以陈涉不用汤、武之贤，不借公侯之尊，奋臂于大泽，而天下响应者，其民危也。

故先王者，见终始之变，知存亡之由。是以牧民之道，务在安之而已矣。下虽有逆行之臣，必无响应之助。故曰：“安民可与为义，而危民易与为非”，此之谓也。贵为天子，富有四海，身在于戮者，正之非也。是二世之过也。

下篇
秦兼诸侯山东三十余郡，脩津关，据险塞，缮甲兵而守之。然陈涉率散乱之众数百，奋臂大呼，不用弓戟之兵，鉏耰白梃，望屋而食，横行天下。秦人阻险不守，关梁不闭，长戟不刺，强弩不射。楚师深入，战于鸿门，曾无藩篱之难。于是山东诸侯并起，豪俊相立。秦使章邯将而东征，章邯因其三军之众，要市于外，以谋其上。群臣之不相信，可见于此矣。子婴立，遂不悟。借使子婴有庸主之材而仅得中佐，山东虽乱，三秦之地可全而有，宗庙之祀宜未绝也。

秦地被山带河以为固，四塞之国也。自缪公以来，至于秦王，二十余君，常为诸侯雄。此岂世贤哉？其势居然也。且天下尝同心并力攻秦矣，当此之世，贤智并列，良将行其师，贤相通其谋，然困于阻险而不能进，秦乃延入战而为之开关，百万之徒逃北而遂坏。岂勇力智慧不足哉？形不利，势不便也。秦小邑并大城，守险塞而军，高垒毋战，闭关据厄，荷戟而守之。诸侯起于匹夫，以利合，非有素王之行也。其交未亲，其下未附，名曰亡秦，其实利之也。彼见秦阻之难犯也，必退师。案土息民，以待其敝，收弱扶罢，以令大国之君，不患不得意于海内。贵为天子，富有四海，而身为禽者，其救败非也。

秦王足己而不问，遂过而不变。二世受之，因而不改，暴虐以重祸。子婴孤立无亲，危弱无辅。三主之惑，终身不悟，亡不亦宜乎？当此时也，世非无深虑知化之士也，然所以不敢尽忠指过者，秦俗多忌讳之禁也，——忠言未卒于口而身糜没矣。故使天下之士倾耳而听，重足而立，阖口而不言。是以三主失道，而忠臣不谏，智士不谋也。天下已乱，奸不上闻，岂不悲哉！先王知壅蔽之伤国也，故置公卿、大夫、士，以饰法设刑而天下治。其强也，禁暴诛乱而天下服；其弱也，五伯征而诸侯从；其削也，内守外附而社稷存。故秦之盛也，繁法严刑而天下震；及其衰也，百姓怨而海内叛矣。故周王序得其道，千余载不绝；秦本末并失，故不能长。由是观之，安危之统相去远矣。

鄙谚曰：“前事之不忘，后事之师也。”是以君子为国，观之上古，验之当世，参之人事，察盛衰之理，审权势之宜，去就有序，变化因时，故旷日长久而社稷安矣。
目痛一月未愈自和前九首
刘克庄（宋代）

无复燃藜照向，徒以亲灯观符。
掩卷嫌收秽史，绝缨骂玄老奴。
绯桃
王庭圭（宋代）

衣裁缃缬态纤秾，犹在瑶池午醉中。嫌近清明时节冷，趁渠新火一番红。
社日次韵
方岳（宋代）

社日神林鼓，丰年处处祈。
水痕深浸谷，野烧暖生薇。
农务相寻急，吾诗不疗饥。
夜开閒扣角，亦喜饭牛肥。
芭蕉花
董嗣杲（宋代）

绿扇摇秋吐秀黄，宿根清傲雪和霜。
花能成实连茎脆，子可为房取蜜藏。
争爱广阴能障暑，谁知甘味亦充粮。
何人吟羡青青叶，如此山殽不得尝。
题东安明府鸣琴图
成鹫（清代）

龙门百尺青玉桐，何年雕琢归良工。七弦七轸抱明月，一弹一曲来薰风。

薰风披拂知何处，泷邑神君今召杜。希声重理太古音，单父清徽更昭著。

垂帘堂上心独閒，据梧隐几看青山。存神过化无远迩，片言折狱如转环。

阳春有脚靡不到，百里邻封胥再造。暮金不入四知门，枯木龙吟写怀抱。

一徐一疾皆有情，神之听之和且平。徵音为民角为事，大弦常缓小弦清。

初弹扎扎如机杼，再弹习习如风雨。机杼织为重纩温，五风十雨膏禾黍。

桑麻处处年谷丰，寒者授衣饥者充。蔀屋重阴见朝日，容光必照惟大公。

我是罗浮水老鹤，闻声起舞欢雀跃。飞入崆峒借一枝，伫看威凤巢阿阁。

请公再鼓无弦琴，柴桑千载称知音。蓝舆直入虎溪去，流水高山何处寻。
再次韵十首
陈造（宋代）

城西山水窟，早晚命篮舆。
胜绝僧能有，拘挛我不如。
山云侧步踊，雪壁细行书。
它日尝般礴，萧然乐有馀。
澹恬堂
陈恭尹（清代）

上弦新月蔼清晖，恬澹无营世所希。绿竹黄花秋正好，一觞遥唱鹤南飞。
宋氏林亭
薛能（唐代）

地湿莎青雨后天，桃花红近竹林边。

行人本是农桑客，记得春深欲种田。
梅花二首
赵蕃（宋代）

折来才见开三四，但觉槎牙乱经笥。
迟明已复吐六七，颇怪鲜明侵竹隔。
多花璀璨固可人，疏花的皪意逾真。
固知此物无不可，风月婆娑仍著我。
自赞三首
释坚璧（宋代）

痴不自揆，老不知休。
提真觉雀觜杖，用曹山老猫头。
乾剥剥，冷湫湫。
炙地薰天无气息，抛沙撒土觅冤讐。
访村老
陆游（宋代）

强健如翁举世稀，夜深容我叩门扉。
大儿叱犊戴星出，稚子捕鱼乘月归。
骨肉团栾无远别，比邻假贷不相违。
人间可羡惟农亩，又见秋灯照捣衣。
送人分得泗渚白蘋
沈彬（唐代）

歌风台下晚维舟，白浦蘋花两岸秋。浩月横江来独鹤，清烟连渚散群鸥。

轻盈尘起凌波袜，磊落珠联玉臂韝。眼底可人便吟咏，不须重上仲宣楼。
淮南送工部卢员外赴阙
罗隐（唐代）

始从豸角曳长裾，又吐鸡香奏玉除。
隋邸旧僚推谢掾，汉廷高议得相如。
贵分赤笔升兰署，荣著绯衣从板舆。
遥想到时秋欲尽，禁城凉冷露槐疏。
答客问
宋自逊（宋代）

岂是林逋放鹤迟，羽闲成懒静相宜。
落花时节人中酒，夜雨轩窗客赌棋。
身外浮名何用觅，人间多事不须知。
屋边梅树上边石，岁岁春风日日诗。
万竿烟雨图为童佥宪赋
吕渊（明代）

君不闻淇水隈，烟笼万个绿猗猗。又不闻湘江曲，雨过千竿齐挺玉。

淇峰湘流各一方，遥遥相隔千里长。君胡巧将缩地诀，并作无边烟雨乡。

鹧鸪声近黄陵庙，山接九疑猿夜叫。少年曾记画船轻，百咏新诗随口道。

今日看图忆少年，老怀衰鬓两茫然。总有琅玕可人景，愧无珠玉惊人篇。

闻君爱竹几成癖，沙土南金灰白壁。閒来酣听戛铿鸣，静里饱观苍翠色。

君兮君兮听我歌，江上年年风雨多。竹花零落碧云冷，奈尔凤饥无食何。
仙都示马令克
戴栩（宋代）

钓鱼自荐桃花饭，借曲新篘竹叶醪。
一段清贫眼中见，定非装点入诗骚。
贺高明尹 其三
霍与瑕（明代）

新成雁塔照黉宫，千秋万岁耸文峰。帝城春昼花如绮，多是公门杞与李。
诗函报林十，适又渡海，歌以寄之
洪繻（清代）

去年烽火起，君去罩雾里。雾山一一高，君视等鸿毛。

航海一去寻乐土，温陵旧是晋时浦。晋人携家江畔居，当时亦避羯奴苦。

文物衣冠犹俨然，城郭襟海带云烟。忆昔伧荒已千载，得君羁旅又三年。

今年台地烽偶熄，君潜渡海问田宅。山川虽是景物非，疑忌之邦君遁迹。

得君诗函报君书，君已不滞回风裾。一帆波起随急棹，四山月出空精庐。

望君在何处，天长迷海曙。一纸搁山中，无由追日驭。

我向此邦依，何殊荆棘据。闻君挈眷欲重来，叹息故巢难去去！

作短歌，小名署是「弃生」，甘执御。从今富贵功名非吾知，惟望文辞诗卷人间著！

作诗与子且自吟，泪滴青山犹昔心。
游仙词三十三首
王镃（宋代）

夜半瑶宫上会开，龙车声轧凤飞来。
演穷灵宝玄元法，大梵天仙带月回。
燕归梁
史达祖（宋代）

楚梦吹成树外云。乍雁影斜分。黄花心事一帘尘。但频忆、小腰黄。

今宵素壁冰弦冷，怕弹断、沈郎魂。秋衣因甚满愁痕。是干预、几黄昏。
杂咏一百首 其七十 韩伯休
刘克庄（宋代）

女子乃知我，明朝变姓名。可怜逃不密，犹迫诏书行。
呈承旨忠斋留公以乐只君子遐不眉寿为韵成诗 其一
陈孚（元代）

大极生乾坤，万化一橐籥。孰为万化宗，天其付先觉。

伟哉百世士，逸响振木铎。深衣花木间，清风藐独乐。
乙丑岁九月在萧滩镇驻泊两月忽得商马杨迢…
韩偓（唐代）

旅寓在江郊，秋风正寂寥。紫泥虚宠奖，白发已渔樵。
事往凄凉在，时危志气销。若为将朽质，犹拟杖于朝。
水调歌头（上韵州方检详，时有节制之命）
严仁（宋代）

惨淡望京阙，慷慨梦天山。引杯中夜看剑，壮气刷幽燕。鼍鼓满天催曙，画角连云啸月，吹断戍瓶烟。犀角赤兔马，虎帐绿熊毡。

仗汉节，伸大义，伐可汗。青冥更下斧钺，赤子要君安。铁骑千君观猎，宫样十眉环座，礕礰听鸣弦。莫厌兜鍪冷，归去又貂蝉。
奉和圣制途经华山
张九龄（唐代）

万乘华山下，千岩云汉中。灵居虽窅密，睿览忽玄同。

日月临高掌，神仙仰大风。攒峰势岌岌，翊辇气雄雄。

揆物知幽赞，铭勋表圣衷。会应陪玉检，来此告成功。
某顷知黄州墨卿为州司录今八年矣邂逅临川送别二首 其二
韩驹（宋代）

盗贼犹如此，苍生困未苏。今年起安石，不用哭包胥。

子去朝行在，人应问老夫。髭须衰白尽，瘦地日携锄。
赠韩退之
张署（唐代）

九疑峰畔二江前，恋阙思乡日抵年。白简趋朝曾并命，

苍梧左抵一联翩。鲛人远泛渔舟水，鵩鸟闲飞露里天。

涣汗几时流率土，扁舟西下共归田。
都梁八首
陈造（宋代）

关塞凄凉处，青徐指顾边。
如何汉正朔，不尽禹山川。
将略轻三捷，天威重万全。
诸公不愒日，老子判留年。
喜高佥宪病痊口号戏之
于谦（明代）

闻君何事病恹恹，镇日焚香不捲帘。莫怪药囊尝处苦，还知蔗境老时甜。

一团清气难随俗，百瓮黄齑足养廉。造化小儿从此遁，吉人天相不须占。
题邹一桂写生卷九首 其一 金丝桃
弘历（清代）

翩翩黄蝶力难胜，迥异人重过武陵。最爱绿盘高捧出，五花齐灿五金灯。
谢宋汉杰惠李承晏墨
苏轼（宋代）

老松烧尽结轻花，妙法来従北李家。
翠色冷光何所似，墙东鬒发堕寒鸦。
次栾城
罗钦顺（明代）

来到栾城更著忙，晓庭袍笏自薰香。黄昏不见双凫影，三五空馀雁鹭行。
咏吴中二灯 其二 万眼罗
范成大（宋代）

弱骨千丝结，轻毬万锦装。綵云笼月魄，宝气绕星芒。

檀点红娇小，梅妆粉细香。等閒三夕看，消费一年忙。
匹鸟曲
杨维桢（元代）

建章宫中匹瓦飞，太液浮起双红衣。
文塘小径迎春归，春红莲红春猗猗。
金丸娇郎故惊起，白头双飞誓双死。
上林雁归忍流离？九疑伥伥天万里。
长干沙头人望夫，愿托锦鳞西江书。
结生不作白头伴，结死须作青陵乌。
过涉县熊耳山
韩琦（宋代）

我从团柏历山岐，秀绝唯于熊耳知。芳草经年被重席，轻云无日展时旗。

羊头有黍名终俗，壶口称关类亦卑。何似半天留鹤驭，此来凭轼与仙期。
游瞩
胡宿（宋代）

旻宇斗澄霁，池台始登临。幽芳无艳质，爽籁有真音。

閒云乍明无，寒鶒忽浮沈。青山晴好望，白道细堪寻。

疏蝉嘒急管，跃鲤应鸣琴。微风猎椒桂，快哉一披襟。
送曹侍郎备兵大同 其一
朱彝尊（清代）

司农论议朝端重，副相声名辇下闻。岂意尚烦西顾策，翻教暂领朔方军。

河边远道人千里，天外乡书雁几群。到日关城春色早，李陵台畔柳纷纷。